Elin Agdestein

Elin Rodum Agdestein (født 10. august 1957 i Steinkjer) er en norsk politiker (H). Hun var stortingsrepresentant for Nord-Trøndelag fra 2013 til 2021.

Familiebakgrunn og yrkesliv 
Hun er datter av Fredrik Christian Rodum, som i 1956 etablerte maskinforretningen Høy & Rodum i Steinkjer, og Randi Rodum (født Floan). Hun giftet seg i 1986 med lege og spesialist i allmennmedisin Sjur Agdestein, bror av sjakkspillerne Espen og Simen Agdestein.

Hun har artium fra Steinkjer gymnas fra 1976, eksamen i kunsthåndverk fra Røros videregående skole fra 1977, ex. phil. fra Universitetet i Trondheim fra 1978, utdannelse som ergoterapeut fra Høgskolen i Sør-Trøndelag fra 1983, et opphold ved UCLA fra 1990/1991 samt kurs i styrearbeid fra Høgskolen i Nord-Trøndelag fra 2004.

Hun var ansatt ved NKS' treningssenter for funksjonshemmede barn i Levanger 1977–1978, Dikemark sykehus i 1979, Tåsen sykehjem i 1980, Ullevål sykehus i 1980 og Sunnaas sykehus i 1981. Videre var hun kommuneergoterapeut i Namdalseid 1985–1988, ledende ergoterapeut ved Namdal sykehus 1987–1989 samt ledende ergoterapeut i rehabiliteringstjenesten i Steinkjer kommune 1991–1994. Agdestein var også styreleder og daglig leder ved Steinkjer Montessoriskole fra 2003 samt prosjektleder for etablering av Steinkjer medisinske senter 2006–2007. Hun er næringsdrivende konsulent fra 1995 og avdelingsleder i Dr Agdestein AS fra 2000.

Politisk arbeid 
Hun har vært medlem av Høyre siden 1985. Agdestein har hatt verv i Nord-Trøndelag Høyre som kvinnepolitisk leder 2009–2010, 1. nestleder 2010–2012 og leder 2012–2016. 

Agdestein var medlem av Steinkjer kommunestyre 2003–2013, medlem av formannskapet 2007–2013 og gruppeleder 2007–2013. Hun var også medlem av Nord-Trøndelag fylkesting 2009–2013, gruppeleder på fylkestinget 2011–2013 samt 1. vararepresentant til Stortinget fra Nord-Trøndelag 2009–2013. Andre verv inkluderer medlem av Trøndelagsrådet, medlem av Sparebank 1 SMNs representantskap og medlem av Landsdelsutvalget for Nord-Norge og Nord-Trøndelag.

Høsten 2013 ble hun innvalgt på Stortinget fra Nord-Trøndelag. Agdestein ble med dette den første Høyre-representanten på distriktsmandat, så vel som den første kvinnelige representanten, fra fylket etter 1993. Etter konstitueringen fikk Agdestein plass i Stortingets utenriks- og forsvarskomité. I 2017 tok hun sete i Stortingets finanskomité.

Referanser

Eksterne lenker 
 
 
 

Stortingsrepresentanter fra Høyre
Stortingsrepresentanter for Nord-Trøndelag
Stortingsrepresentanter 2013–2017
Høyre-politikere i Nord-Trøndelag
Lokalpolitikere i Steinkjer
Ergoterapeuter
Personer fra Steinkjer kommune
Norske ergoterapeuter
Stortingsrepresentanter 2017–2021